ई-रजिस्ट्री : लोग ही नहीं अफसर भी परेशान, 50% घटा राजस्व
अगस्त में ई-रजिस्ट्री व्यवस्था अनिवार्य रूप से लागू करने के बाद से ही यह शासन, सर्विस प्रोवाइडर और पंजीयक के साथ ही आम लोगों के लिए बड़ी समस्या बन गई है। चार माह में भी इस व्यवस्था की खामियां दूर होने का नाम नहीं ले रही हैं। 15 दिन से इसका विरोध कर रहे प्रोवाइडर और पंजीयक वकील अभी तक महत्वपूर्ण दस्तावेजों का पंजीयन कराने का काम कर रहे थे, लेकिन वे सभी तरह के पंजीयन बंद करने की तैयारी कर रहे हैं। इसके लिए इंदौर सहित प्रदेश के अन्य जिलों में सभी सर्विस प्रोवाइडर, पंजीयक वकील शनिवार को बैठक कर अनिश्चतकालीन हड़ताल पर विचार करेंगे। वहीं शासन के लिए भी मुश्किलें कम नहीं हो रही हैं, इंदौर जिले में पंजीयन से 1000 करोड़ के राजस्व का लक्ष्य है, लेकिन अभी 500 करोड़ ही मिले हैं, ऐसे में तीन माह में शेष 500 करोड़ आना मुश्किल दिख रहा है।
ये समस्याएं आ रही हैं ई-रजिस्ट्री में
बार-बार सर्वर डाउन हो रहा है, जिससे ई-रजिस्ट्री के लिए समय तय होने के बाद भी काफी देर इंतजार करना पड़ता है।
ई-रजिस्ट्री में मिलने वाले कागज की गुणवत्ता काफी निम्न है, इसमें स्याही मिटने की भी शिकायतें आ रही हैं।
सर्विस प्रोवाइडर और आमजन की राशि उलझ रही है, खाते से राशि कट जाती है, लेकिन सर्वर में दिखा नहीं रही है।
जिन कॉलोनी, मोहल्ले के नाम जिला गाइडलाइन में नहीं हैं, उनके पंजीयन शुल्क की गणना संभव नहीं है।
मैन्युअल व्यवस्था भी जारी रखने की मांग
पंजीयक अभिभाषक संघ के अध्यक्ष प्रमोद द्विवेदी का कहना है सभी लोग बैठक कर अब पूरी तरह हड़ताल करने का मन बना रहे हैं। हम लोग पांच माह से शासन और प्रशासन का ध्यान इस समस्या की ओर खींच रहे हैं, लेकिन समाधान कोई नहीं कर रहा है। जरूरी है कि ई-रजिस्ट्री के साथ मैन्युअल व्यवस्था को रखा जाए, जिसे जिसमें सुविधा हो वह इससे रजिस्ट्री करा लेगा।
रजिस्ट्री से कम हो रही आय, जबकि शुल्क बढ़ने से मिल रहा है राजस्व
नौ माह में पंजीयन विभाग को इंदौर जिले में 500 करोड़ मिले जरूर हैं, लेकिन इसमें भी करीब 70 करोड़ की आय विविध शुल्क में हुई बढ़ोतरी के कारण हुई है। दस्तावेजों के पंजीयन से 425 करोड़ के करीब ही मिले हैं। ऐसे में जानकारों को तीन माह में अधिक रजिस्ट्री होने की उम्मीद नहीं है। शासन से भी संकेत मिले हैं कि गाइडलाइन में नए साल में अधिक बढ़ोतरी नहीं होगी। ऐसे में गाइडलाइन बढ़ने की आशंका में मार्च माह में अधिक रजिस्ट्री होने की संभावना भी कम है, बीते साल भी यही स्थिति बनी थी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva